Die gastroskoop is ‘n lang, buigbare buis met ‘n kameratjie aan die voorpunt, wat dan ‘n baie duidelike vergroting van die beeld op ‘n rekenaarskerm projekteer. Hierdie buis word baie versigtig deur die mond, af in die keel, deur die maag, tot in die duodenum (eerste deel van die dunderm) gestoot. Soms sal ‘n weefselmonstertjie (‘n biopsie) met ‘n klein biopsietangetjie geneem en na die laboratorium gestuur word vir verdere ondersoek onder die mikroskoop. ‘n Biopsie kan ook in ‘n chemise jellie geplaas word om te toets vir die teenwoordigheid van Helicobacter pylori.